VEGA præsenterer **Samfundskritisk duo indtager Lille VEGA med anmelderroste sange til maj***Medmenneskelighed, religion og kultur. Emnerne er mange, når den eksperimenterende indieduo LUH deler ud af deres lyriske tankegods. Lille VEGA danner søndag den 22. maj rammen om en sjælden hørt eftertænksomhed, når de to samfundskritiske kunstnere lægger vejen forbi.*

Så længe der har været elskende, har der været kærlighedssange. Og så længe der har været spiritualitet, har man sunget om det.

På den måde virker LUH’s debutalbum *Spiritual Songs For Lovers To Sing* bekendt, men helheden – som album, som band og som koncept – er totalt frisk. Albummet er bygget på stærke idéer om medmenneskelighed, kærlighed og håb, og det gør indtryk. Duoen beskriver selv genren som ‘future blues’. Debutsinglen [“I&I”](https://www.youtube.com/watch?v=BgUGBpSL5kg) er blevet godt modtaget af bl.a. Pitchfork, som især roser duoens på en gang afslappede og distraherende musikunivers.

[LUH](https://www.facebook.com/lostunderheaven/) står for “Lost Under Heaven” og består af tidligere WU LYF-frontmand Ellery Roberts og hans hollandske modstykke, Ebony Hoorn. Duoen tog sine første spæde musikalske skridt i Manchester i 2013, og det blev starten på stærkt og passioneret samarbejde.

*“LUH er inspireret af anderledes måder at tænke og leve på. Vi har en oprigtig interesse i at opdage alt det, verden kan tilbyde.”*

Debuten er indspillet på den lille ø Osea i England. Duoens specielle udtryk er produceret af den anerkendte komponist, Bobby Krlic (Björk m.fl.), som også er kendt under pseudonymet The Haxan Cloak.

Ellerys rå og utæmmede stemme komplimenterer Ebonys underspillede coolness. Storheden møder autotune. Sandheden møder tvivlen. LUH vil udforske alt det, man ikke kender svaret på endnu og afspejle den tid, vi lever i.

**Musikken som samlingspunkt**

De to kunstnere har fundet hinanden i musikken. Ebony er uddannet på det audiovisuelle institut på Amsterdams prestigiøse Rietveld Akademi, og Ellery har en lang karriere som turnerende musiker bag sig. Efter at have delt drømme og inspirationskilder over internettet i en periode rykkede Ellery sit musikerliv op ved rode og drog til den hollandske hovedstad.

Den reflekterede duo vil sætte fokus på mange former for bæredygtighed mellem mennesker: Økonomisk, kulturel og social. Musikken skal være platformen, som samler lytterne omkring et fælles håb om fred og medmenneskelighed.

*“Folk omfavner tusinde identiteter og præferencer. Den verden, vi lever i, har kun plads til et meget lille ‘os’ og et stort ‘dem’. Det universelle i at leve opløser alle de grænser mellem os. Det handler bare om at leve.”*

Albummet er en helstøbt samling af sange, som alle bygger på de budskaber. Musikkens progression giver et indblik i forskellige stemninger, som sangskrivningsprocessen fører en igennem.

Ellery Robert har sammen med Florian Joahn instrueret videoen til singlen "I&I". Se videoen her:

https://www.youtube.com/watch?v=BgUGBpSL5kg

**Fakta om koncerten:**

LUH (UK)

Søndag den 22. maj 2016 kl.21.00

Lille VEGA, Enghavevej 40, 1674 København V

Billetpris 150 kr. + gebyr

Læs mere og køb billet til koncerten med LUH